b'\n_START_ARTICLE_\nLituanicaSAT-2\n_START_PARAGRAPH_\nLituanicaSAT-2\xc2\xa0\xe2\x80\x93 Lietuvos kosmoso \xc4\xafmon\xc4\x97s UAB \xe2\x80\x9eNanoAvionics\xe2\x80\x9c kartu su Vilniaus universitetu sukurtas tre\xc4\x8diasis lietuvi\xc5\xa1kas dirbtinis \xc5\xbdem\xc4\x97s palydovas (D\xc5\xbdP). \xc5\xa0is palydovas atitinka 3 vienet\xc5\xb3 \xe2\x80\x9eCubeSat\xe2\x80\x9c standart\xc4\x85 ir yra skirtas tarptautiniam Europos Komisijos finansuojamam projektui \xe2\x80\x9eQB50\xe2\x80\x9c, kurio metu \xc4\xaf kosmos\xc4\x85 paleid\xc5\xbeiamas 50-ies \xe2\x80\x9eCubeSat\xe2\x80\x9c tipo palydov\xc5\xb3 tinklas. _NEWLINE_LituanicaSAT-2 pakilo \xc4\xaf kosmos\xc4\x85 2017\xc2\xa0m. bir\xc5\xbeelio 23 d.  i\xc5\xa1 Indijos erdv\xc4\x97s tyrim\xc5\xb3 organizacijai (angl. ISRO) priklausan\xc4\x8dio Satish Dhawan kosmodromo (SDSC), ne\xc5\xa1an\xc4\x8di\xc4\x85ja raketa \xe2\x80\x9ePSLV\xe2\x80\x9c (Polar Satellite Launch Vehicle), kartu su dar kitais 7 \xe2\x80\x9eQB50\xe2\x80\x9c projekte dalyvaujan\xc4\x8diais palydovais ir kitais ne projekto palydovais (vienas i\xc5\xa1 j\xc5\xb3 - pirmasis Latvijos D\xc5\xbdP \xe2\x80\x9eVenta-1\xe2\x80\x9c). Paleistas palydovas skrieja poline \xc5\xbdem\xc4\x97s orbita, kurios plok\xc5\xa1tumos posvyris 97,1\xc2\xb0 ir kurioje kiekvieno apsisukimo aplink \xc5\xbdem\xc4\x99 metu, palydovas praskrieja arti \xc5\xbdem\xc4\x97s a\xc5\xa1igali\xc5\xb3.\n_START_SECTION_\n\xe2\x80\x9eQB50\xe2\x80\x9c misija\n_START_PARAGRAPH_\n\xe2\x80\x9eQB50\xe2\x80\x9c misija (EU 7FP projektas) yra Europos Komisijos finansuojamas projektas koordinuojamas Von Karman instituto Belgijoje. Misijos vienas i\xc5\xa1 tiksl\xc5\xb3 yra pademonstruoti galimybes atlikti auk\xc5\xa1tos kokyb\xc4\x97s mokslinius tyrimus pasitelkiant s\xc4\x85lyginai pigiai kainuojan\xc4\x8dius palydovus (\xe2\x80\x9eCubeSats\xe2\x80\x9c) ir i\xc5\xa1keliant juos \xc4\xaf orbit\xc4\x85 u\xc5\xbe prieinam\xc4\x85 kain\xc4\x85. Palydovai kuriami universitetini\xc5\xb3 komand\xc5\xb3 visame pasaulyje._NEWLINE_\xe2\x80\x9eQB50\xe2\x80\x9c misijos metu yra tiriama \xc5\xbeemutin\xc4\x97 termosferos dalis, kuri iki \xc5\xa1iol yra ma\xc5\xbeiausiai i\xc5\xa1tyrin\xc4\x97ta. Siekiant sudaryti tikslesnius \xc5\xa1ios atmosferos dalies modelius mokslininkams reikia atlikti vietinius matavimus, ta\xc4\x8diau kosmoso agent\xc5\xabr\xc5\xb3 po\xc5\xbei\xc5\xabriu pramoninius standartus atitinkan\xc4\x8di\xc5\xb3 palydov\xc5\xb3 tinklo suk\xc5\xabrimas \xc5\xa1iam tikslui kainuot\xc5\xb3 per daug turint omenyje ribot\xc4\x85 j\xc5\xb3 gyvavimo laik\xc4\x85. D\xc4\x97l \xc5\xa1ios prie\xc5\xbeasties buvo nuspr\xc4\x99sta panaudoti \xe2\x80\x9eCubeSat\xe2\x80\x9c tipo palydovus, kurie gerokai suma\xc5\xbeint\xc5\xb3 misijos ka\xc5\xa1tus ir pademonstruot\xc5\xb3 j\xc5\xb3 potencial\xc4\x85 tolimesniuose kosmoso tyrimuose._NEWLINE_\xc5\xa0ios misijos metu palydovai skrieja aplink \xc5\xbdem\xc4\x99 auk\xc5\xa1tesn\xc4\x97je nei 300 kilometr\xc5\xb3 orbitoje, sinchronizuotoje Saul\xc4\x97s at\xc5\xbevilgiu._NEWLINE_LituanicaSAT-2 prie \xe2\x80\x9eQB50\xe2\x80\x9c misijos prisideda matuodamas vienatomio deguonies koncentracij\xc4\x85 termosferoje. \xc5\xa0i u\xc5\xbeduotis bus atlikta panaudojant FIPEX (Flux-\xce\xa6-Probe Experiment) jutikl\xc4\xaf.\n_START_SECTION_\nKiti LituanicaSAT-2 misijos tikslai\n_START_PARAGRAPH_\nVienas i\xc5\xa1 pagrindini\xc5\xb3 misijos tiksl\xc5\xb3, \xc5\xa1alia tiesiogini\xc5\xb3 skirt\xc5\xb3 \xe2\x80\x9eQB50\xe2\x80\x9c misijai, yra i\xc5\xa1bandyti inovatyvi\xc4\x85 palydovo valdymo sistem\xc4\x85. Toks bandymas tokio tipo palydove atliekamas pirm\xc4\x85 kart\xc4\x85 pasaulyje ir yra reik\xc5\xa1mingas tiek mokslui, tiek verslui, nes ma\xc5\xbe\xc5\xb3j\xc5\xb3 palydov\xc5\xb3 rinkoje iki \xc5\xa1iol dar n\xc4\x97ra si\xc5\xabloma atitinkamos j\xc5\xb3 valdymo sistemos gyvavimo trukmei prailginti ir palydovo pozicionavimui kosmoso misijos metu. UAB \xe2\x80\x9eNanoAvionics\xe2\x80\x9c sukurta raketin\xc4\x97s traukos sistema veikia vienkomponen\xc4\x8dio amonio dinitramido pagrindo raketiniu kuru ir yra paj\xc4\x97gi atlikti orbitinius manevrus, \xc4\xafskaitant orbitos ar jos formos keitim\xc4\x85, inklinacijos keitimus, bei kompensuoti pasiprie\xc5\xa1inim\xc4\x85 taip prat\xc4\x99siant palydovo gyvavimo laik\xc4\x85 5\xe2\x80\x936 kartus (iki 15\xe2\x80\x9318 m\xc4\x97nesi\xc5\xb3). LituanicaSAT-2 misijos metu demonstruojamos sukurtos sistemos galimyb\xc4\x97s 3\xc2\xa0kg palydove. Sukurta sistema pasi\xc5\xbeymi 0,3 N maksimalia trauka ir ma\xc5\xbedaug 200 m/s \xce\x94V. S\xc4\x97kmingo eksperimento pas\xc4\x97koje tikimasi pasiekti auk\xc5\xa1tesn\xc4\xaf sistemos TRL (angl. technology readiness level) ir priart\xc4\x97ti prie produkto komercializavimo etapo._NEWLINE_LituanicaSAT-2 misijos metu taip pat siekiama i\xc5\xa1bandyti radijo ry\xc5\xa1io galimybes su bepilo\xc4\x8diais orlaiviais. Tokio eksperimento tikslas yra nustatyti techninius i\xc5\xa1\xc5\xa1\xc5\xabkius susietus su \xe2\x80\x9eCubeSat\xe2\x80\x9c tipo palydov\xc5\xb3 ir bepilo\xc4\x8di\xc5\xb3 orlaivi\xc5\xb3 radijo komunikacija bei pademonstruoti \xc5\xa1i\xc5\xb3 prietais\xc5\xb3 tinkl\xc5\xb3 galimybes.'